Lahdessa tapahtui lauantaina aamupäivällä vakava liikenneturma, jossa on loukkaantunut yksi henkilö.

Yhden ihmisen loukkaantumiseen johtanut onnettomuus tapahtui kello 11 jälkeen Iso-Paavolankadulla sijaitsevalla sillalla, joka tunnetaan Lahdessa niin kutsuttuna Upon Siltana.

Iso-Paavolankatua ajanut pyöräkuormaaja rysäytti sillan teräskaiteen läpi ja putosi maahan.

Päijät-Hämeen pelastuslaitoksen päivystävä palomestari Juhamatti Listala kertoo pyöräkuormaajan pudonneen sillalta alas noin kymmenen metrin pituisen matkan.

Noin 20-tonnin painoista laitetta ajanut kuljettaja loukkaantui ja hänet on toimitettu onnettomuuspaikalta sairaalaan hoidettavaksi.

Listala ei pystynyt lauantaina aamupäivällä kertomaan, kuinka pahasti kuljettaja loukkaantui tilanteessa.

Myös onnettomuuden johtaneesta tilanteesta palomestari pysyi vielä vaitonaisena.

– Poliisi tiedottaa, Listala totesi.

Tilanteessa olisi ollut aineksia suuremman kokoluokan onnettomuuteen, jos pyöräkuormaaja olisi pudonnut ajoneuvojen tai ihmisten päälle. Nyt sivullisten loukkaantumisilta vältyttiin.

– Pyöräkuormaaja putosi teräsaidan päälle eikä sen alla ole henkilöitä, palomestari kertoo.

Pyöräkuormaaja putosi lahtelaiselta Upon sillalta noin kymmenen metrin pituisen matkan.­

Pyöräkuormaajan ylärakenteet kärsivät pahoja vaurioita onnettomuudessa.­